runetrust/blame-folketinget-dk huggingface dataset:
Aase D. Madsen (DF), 1998-06-12:
Jeg mener, jeg hørte hr. Helveg Petersen sige, at hr. Helveg Petersen går ind for folkeafstemninger, og det er jeg meget glad for.
Men jeg vil gerne have det helt præciseret: Hvis der skal ske en sammenlægning af amter og kommuner, vil hr. Morten Helveg Petersen så gå ud som bannerfører og sige, at her skal vi på ægte demokratisk vis have en folkeafstemning?
Ja eller nej?
Tove Fergo (V), 1998-06-12:
Jeg synes, hr. Morten Helveg Petersen sagde, at en sammenlægning vil give øget kvalitet.
Hvad begrunder hr. Morten Helveg Petersen det med?
Skulle det være bedre at sammenlægge to store sundhedsvæsener til ét?
Skulle det give bedre kvalitet?
dårligere kvalitet, fordi der vil blive mindre konkurrence, mindre valgfrihed for borgerne.
Hvis det er, som det er i øjeblikket, hvor der er et sundhedsvæsen i København og Frederiksberg og borgerne synes, de hospitaler er for dårlige, kan de med det frie sygehusvalg vælge at bruge et hospital i Københavns Amt.
Men ved en sammenlægning forhindrer man det og centraliserer, monopololiserer sygehusvæsenet i endnu højere grad.
Næh, mon ikke snarere grunden til, at man taler så varmt om en sammenlægning, i virkeligheden er, at man vil dække over det enorme underskud i HS på mindst ½ mia. kr. om året, hvis man bare skal have enderne til at nå sammen.
Den konstruktion er en fiasko, og det skal man dække over, og så skynder man sig at finde på et eller andet, så man kan få fingrene ned i Københavns Amts borgeres lommer.
Det er nok nærmere det, det drejer sig om, og ikke at øge kvaliteen for patienterne.
Morten Helveg Petersen (RV), 1998-06-12:
Og så til hele denne diskussion om lukkede døre
: Min pointe var faktisk, at jeg helst så, det skete her, så vi fik den gundlæggende debat her.
Det var det, der var mit ærinde.
Til hr. Peter Skaarup: Folkeafstemninger er jeg personlig tilhænger af. Jeg synes, de kan være et godt redskab i den demokratiske debat, og jeg trak de jyske motorveje frem som et eksempel på et andet område, der også kunne være relevant for folkeafstemninger.
Til fru Tove Fergo: 1,2 millioner indbyggere er jo ikke et statisk tal, som fru Tove Fergo selv sagde.
Mit ærinde var at sige, at sammenlægningen i hovedstadsområdet skal give en højere kvalitet, og om det så skal være 1,2 millioner indbyggere eller 600.000, eller hvad, kan vi så diskutere.
Det vigtige er, at man får den sammenlægning og får den øgede kvalitet.
Til fru Aase D. Madsens spørgsmål om gæld og tekniske detaljer
Det er en teknisk detalje, forstået på den led, at man skal lave nogle mellemregninger, der gør, at sammenlægningen kommer alle borgerne til gode.
Jeg synes ikke, det er noget godt argument.
Endelig til fru Birthe Skaarup: Nedlæggelse af små sygehuse må efter min mening i høj grad bero på en faglig vurdering af, hvilke sygehuse der skal nedlægges, og om der i givet fald overhovedet skal nedlægges nogen.
Der kan være tale om visse specialer, og der kan være tale om andre funktioner for nogle af de små sygehuse.
Birthe Skaarup (DF), 1998-06-12:
Det er ganske kort til hr. Morten Helveg Petersen.
Jeg har lyttet med stor interesse til debatten om de små sygehuses nedlæggelse, og jeg kunne da godt tænke mig at høre, hvor det er, hr. Morten Helveg Petersen mener, de skal nedlægges.
Er det på Bornholm eksempelvis?
Eller er det på Fyn, vi skal til at nedlægge de små sygehuse?
Aase D. Madsen (DF), 1998-06-12:
Man må jo undres, når hr. Helveg Petersen siger, at de 700-800 mio. kr. kun er en teknisk detalje i forbindelse med sammenlægning af Københavns Sygehusvæsen og Københavns Amts sygehusvæsen.
Så vil jeg have lov til at sige, at det er da underligt, at den nye sundhedsminister ikke kunne finde de vises sten, da sundhedsministeren prøvede at få en sammenlægning i stand.
Jeg er da sikker på, at en bevilling af den størrelsesorden ville have fået den mislykkede sammenlægning, som sundhedsministeren var ude med, til at glide lettere ned.
Tove Fergo (V), 1998-06-12:
Jeg kunne da godt tænke mig at få at vide fra hr. Morten Helveg Petersen, hvad der skulle være specielt godt ved et sundhedsvæsen, der har et befolkningsunderlag på 1,2 millioner indbyggere.
Kan det være meget bedre, end hvis der er 600.000. indbyggere? Nu har jeg med stor interesse læst Sundhedsstyrelsens beregninger over, hvad det bedste grundlag er for at sikre den bedste kvalitet i behandlingen, så lægerne kan få god rutine osv.
Men jeg har ikke set nogen steder, at det skal være mindst 1,2 millioner mennesker for at sikre en god behandling, så det kunne jeg da godt tænke mig at spørge hr. Morten Helveg Petersen om.
Og så har jeg et lille tillægsspørgsmål.
Hvis hr. Morten Helveg Petersen synes, det er helt absolut nødvendigt at have et befolkningsunderlag på 1,2 millioner for at yde en god sundhedsservice og sikre gode sundhedsydelser over for borgerne, forventer jeg, at hr. Morten Helveg Petersen vil gå videre og sige: Jamen så må vi sammenlægge de øvrige sundhedsvæsener i de øvrige dele af landet, for her skal der jo være det samme befolkningsunderlag, for at befolkningen kan få gode sundhedsydelser.
Peter Skaarup (DF), 1998-06-12:
Jeg vil godt nævne for dem, der ikke skulle vide det, at man holder faktisk vejledende folkeafstemninger i Jylland, hvis man sammenlægger to kommuner eller tænker på at gøre det, og derfor kan man altså også godt gøre det på Sjælland og inddrage borgerne i et sådant spørgsmål.
Jeg kunne da godt tænke mig at spørge, om ikke hr. Morten Helveg Petersen selv synes, det klinger en lille smule hult, når vi her i sommer formodentlig skal høre fra landets udenrigsminister, at nu skal vi have flere folkeafstemninger.
Det siger han jo faktisk hver eneste sommer, det er sådan en sommerballon, der skal op og hænge, og derfor virker det en lille smule hult at skulle høre heroppefra, at der nærmest gøres nar af folkeafstemningstanken ved at sige, at det næste er vel, at vi skal have en jysk motorvej til folkeafstemning, eller hvad det nu er.
Altså: Mener Det Radikale Venstre seriøst, at vi skal have flere folkeafstemninger, også når det gælder sundhedspolitiske spørgsmål?
Eller er det bare en af de enormt irriterende sommerballoner, som kommer hver eneste sommer fra landets udenrigsminister, som åbenbart ikke har rygdækning blandt folketingsmedlemmerne fra sit eget parti.
Yvonne Herløv Andersen (CD), 1998-06-12:
Hørte jeg rigtigt, at hr. Morten Helveg Petersen, som jo repræsenterer Det Radikale Venstre, heroppefra beklagede, at forhandlingerne om HS, det lille storamt, den store sammenlægning, eller hvad vi nu skal kalde det, foregik bag lukkede døre?
Morten Helveg Petersen (RV), 1998-06-12:
Til hr. Peter Skaarup angående spørgsmålet om folkeafstemninger: Jyske motorveje kunne også være et interessant emne at lægge ud til folkeafstemning.
Der findes mange af den type spørgsmål, hvor jeg synes, det kunne være utrolig relevant at få en folkeafstemning som et instrument i den demokratiske proces, og jeg vil da heller ikke være 100 pct. afvisende over for, at denne sag kommer ud til folkeafstemning, hvis man når frem til et eller andet resultat.
Men mit ønske om at anvende folkeafstemninger skal ses meget generelt, og jyske motorveje kunne som sagt være et andet eksempel.
Hvad angår gælden i HS og Københavns Amts sygehuse er det jo et teknisk spørgsmål, og det må man da kunne finde en løsning på.
Det skal man finde en løsning på.
Det er endnu et eksempel på, hvordan man blokerer for en i øvrigt fornuftig beslutning ved at finde alle mulige tekniske detaljer, som kan løses på det administrative plan, og dermed blokerer for en i øvrigt fornuftig beslutning.
Aase D. Madsen (DF), 1998-06-12:
Jeg vil gerne sige til hr. Helveg Petersen, at hvis man vil sammenlægge to sygehusvæsener, skal man faktisk starte fra scratch, dvs. på lige vilkår. HS afbetaler i øjeblikket en gæld med 100 mio. kr. om året, plus at de i år 2000 har et budgetunderskud på 700 mio. kr., og det vil sige, at det skal Københavns Amts borgere betale af på.
Er hr. Helveg Petersen indstillet på at lægge pres på regeringen, så der bliver bevilget de ressourcer, man mangler, så man kan starte fra scratch og sige: O.k., nu kan vi tale om en sammenlægning, for nu er der to sammenlignelige størrelser.
Peter Skaarup (DF), 1998-06-12:
Jeg vil da godt spørge den radikale ordfører, om ikke det er korrekt, at når man sammenlægger mindre kommuner i Jylland, holder man altså en folkeafstemning om, hvorvidt borgerne er villige til at acceptere det.
Derfor synes jeg da også, det ville være rimeligt, at man her i hovedstadsområdet - hvis man virkelig har tænkt sig at sammenlægge nogle områder eller nogle amter eller nogle kommuner, eller hvad der nu er tale om, vi ved jo ikke rigtig, hvad regeringen egentlig vil - også afholdt en folkeafstemning, så borgerne var med til at beslutte det, der eventuelt skal ske.
Men min opfattelse er, at borgerne ikke er interesserede i de sammenlægninger på hverken det ene eller det andet af de områder, regeringen går og fægter med.
Så må jeg også nævne for hr. Morten Helveg Petersen, at Det Radikale Venstre altså som medlem af regeringen er medansvarlig for den usikkerhed, som enten fremkommer ved, at man ikke har truffet nogen beslutning endnu, som hr. Morten Helveg Petersen mener, eller for det, som Dansk Folkeparti mener er grunden til usikkerheden: at der ganske vist ikke er truffet nogen beslutning, men at der er en beslutning i vente, som er negativ for medarbejderne og patienterne.
Derfor synes jeg, det ville være rimeligt at få et svar på, om man vil afholde en folkeafstemning, når resultatet kommer enten nu eller senere.
Endelig vil jeg spørge hr. Morten Helveg Petersen: Når det gælder de små sygehuse, nævnes det, at der tilsyneladende skal ske en række lukninger af de små sygehuse.
Jeg kunne godt tænke mig at høre, om man har nogle specielle sygehuse i tankerne, eller om det bare er en generel bemærkning.
Aase D. Madsen (DF), 1998-06-12:
Nu forstår jeg på hr. Peter Skaarup, at den radikale ordfører har været ude i dagspressen med, at han gerne ser en hurtig sammenlægning i hovedstadsområdet.
Det indebærer jo også, at sundhedsvæsenerne sammenlægges, og jeg vil da gerne høre, om ikke hr. Helveg Petersen mener, det hele lider af et væsentligt demokratisk underskud, når der foregår de forhandlinger bag lukkede døre, som i øjeblikket finder sted mellem hr. Kresten Philipsen og finansminister Mogens Lykketoft. Kan hr. Helveg Petersen gå ind for, at vi eventuelt får det demokratiske element kørt på skinner igen ved at lave en folkeafstemning, så befolkningen i disse amter selv kan bestemme, om den ønsker en sammenlægning?
Anne Baastrup (SF), 1998-06-12:
Jeg kan forstå, at fru Tove Fergo slet ikke mener, at der skal flere ressourcer til sundhedsvæsenet.
Det var ellers mit indtryk, at det var dét, hele debatten mellem Venstres og Socialdemokratiets ordførere til at begynde med gik på
, så jeg er fuldstændig forvirret. Jeg har da heller ikke på noget tidspunkt sagt, at amterne ikke skal samarbejde, blandt andet støttede jeg ministerens forslag om de funktionsbærende enheder.
Det kan godt være, at der er fjernsyn på i dag, men jeg synes også, at vi på en eller anden måde skal tale ordentligt sammen.
Birthe Skaarup (DF), 1998-06-12:
Fru Yvonne Herlev Andersen nævner blandt andet medicinering, fastbinding og tvang.
Her er jeg fuldstændig enig i, at det selvfølgelig ikke skal drives ud på et overdrev, hvis man kan sige det sådan.
Jeg er bare mange gange lidt ked af, når man taler om netop det her område, at man så ikke ser i øjnene, at det jo er et behandlingstilbud til psykiatriske patienter, der er kommet langt ud. Når der udøves tvang, er det jo for at hjælpe den psykiatrisk syge, og det synes jeg man skal holde sig lidt for øje.
Jeg tror ikke, at det danske sundhedssystem og lægerne bruger det unødigt, men selvfølgelig skal vi fokusere på det.
Jeg er selvfølgelig enig i det om symptombehandling, at vi skal meget mere ind og se på det forebyggende arbejde.
Det synes jeg er utrolig vigtigt.
Morten Helveg Petersen (RV), 1998-06-12:
Først til hr. Peter Skaarup, der spørger, om jeg vil respektere Opgavekommissionen.
Det er derfor, jeg var ude i dagspressen med et budskab
om, at jeg synes, det er vigtigt, at man fra Folketingets side træffer en modig og klog politisk beslutning om en sammenlægning af sygehusene i hovedstadsområdet.
Usikkerheden bliver større, jo længere tid vi venter og bliver ved med at kunne finde alle mulige typer problemer, der gør, at man udskyder den beslutning.
Det var det, der var min pointe.
Hvad angår Boneloc og erstatning, altså spørgsmål nr. 2
: Jeg vil ikke her og nu give noget tilsagn i det komplicerede spørgsmål.
Det tilkommer ikke mig at stå her på Folketingets talerstol og behandle den sag.
Birthe Skaarup (DF), 1998-06-12:
Det kan varmt anbefales at tage til Århus Amt og se en udstilling på det psykiatriske hospital, hvor man går ind for de skærmede afdelinger.
Det tror jeg er noget af det, der vil skabe en meget større helbredelse
blandt psykiatriske patienter.
Yvonne Herløv Andersen (CD), 1998-06-12:
Så siger jeg tak for lejligheden til at bruge lidt mere tid, og jeg vil gerne sige lidt om psykiatrien og den udvikling, der har været. Ja, det har hjulpet.
Men vi har altså det reelle problem, at vi her i Folketinget og i regeringen har større fokus på psykiatrien, end man åbenbart har ude omkring i amterne.
Det er problematisk, fordi der er en stærk konkurrence med det almindelige somatiske system, når der skal laves nogle forbedringer på det psykiatriske område.
Et af problemerne er jo så tvangen, for hvis vi sammenligner os med de lande, der ligger ude omkring os, og som vi plejer at sammenligne os med, kan man klart se, at brugen af tvang er højere herhjemme, både når det gælder tvangsmedicinering, og når det gælder fastspænding.
Men de fysiske rammer på de psykiatriske hospitaler er helt klart medvirkende til, at det er nødvendigt at bruge tvangsmidler.
Jeg vil spørge fru Ester Larsen, om fru Tove Fergo er enig med fru Ester Larsen i den afgrænsning af debatten vedrørende psykiatri.
Det er rigtigt, at regeringen specielt har sat penge af til forbedring af de bygningsmæssige forhold på de psykiatriske hospitaler, herunder særligt de lukkede og akutmodtagerafdelingerne.
Men det er da magtesløshed fra Folketingets side, at det er nødvendigt, at forhandlingen skal finde sted dér.
I al almindelighed så laver man jo rammerne ved aftaler, og man går jo ikke ned i sådanne detaljer.
Og så er det alligevel sådan, at når pengene skal fordeles derude, og vi nærmer os september og budgetterne, kan man mange gange undre sig over, hvor pengene bliver af.
Peter Skaarup (DF), 1998-06-12:
Den radikale ordfører, hr. Morten Helveg Petersen, nævnte her fra talerstolen, at det er vigtigt, vi respekterer Sygehuskommissionen og eksperternes anbefalinger, når det gælder fremtidens sygehusvæsen.
Jeg kunne godt tænke mig at spørge, om det også er sådan, at den radikale ordfører vil respektere, at Folketinget har nedsat en Opgavekommission, der bl.a. skal se på mulighederne for at lave et eventuelt fremtidigt sygehussamarbejde i hovedstadsområdet.
Og vil den radikale ordfører respektere, at man i forbindelse med det arbejde også skal se på, om det reelt er muligt at sammenlægge de sygehusvæsener, vi kender i dag? Jeg har bemærket, at den radikale ordfører her i debatten har nævnt, at det var vigtigt at lave den løsning allerede nu, og at han var skuffet over, at man ikke fik det gjort inden sommerferien.
Derfor virker det altså en lille smule mærkeligt, at man skal respektere Sygehuskommissionen, men ikke respektere Opgavekommissionen, som i øvrigt endnu ikke har barslet med noget.
Derfor kunne jeg også godt tænke mig at spørge, om Det Radikale Venstre som medlem af regeringen vil garantere, at man også respekterer Opgavekommissionen, og at man stopper den usikkerhed, der specielt i hovedstadsområdet er blandt de ansatte og patienterne med hensyn til, hvad der kommer til at ske på sygehusområdet.
Det er ikke acceptabelt, at patienterne og de ansatte skal leve i uvished i måske endnu et halvt eller et helt år.
Inge Refshauge (DF), 1998-06-12:
Jeg vil gerne på Dansk Folkepartis vegne spørge Det Radikale Venstre, som jo er regeringspartner: Vil Det Radikale Venstre sørge for, at ofrene for Boneloc-skandalen får erstatning?
De er rent faktisk torturofre i et system, hvor Sundhedsstyrelsen ikke har levet op til det, den skulle. Her tænker jeg på Nordskov Nielsen-rapporten, som klart siger, at Sundhedsstyrelsen har svigtet.
Det er ikke rimeligt, at disse ofre i dobbelt forstand skal sidde tilbage med smerterne, og det var rart med et svar fra Socialdemokratiet og Det Radikale Venstre, for jeg håber da, at sagen stadig interesserer regeringen.
Ester Larsen (V), 1998-06-12:
Jeg vil gerne give mine kollega, fru Yvonne Herløv Andersen, en mulighed for yderligere at forlænge sin taletid, så derfor vil jeg godt indskibe mig i debatten omkring psykiatrien.
Jeg er lidt uenig i vurderingen af, at amterne ikke behandler psykiatrien med samme opmærksomhed som somatikken.
Der sker faktisk i disse år en kolossal bygningsmæssig forbedring, der indføres bedre lokaler, der arbejdes med enestuer, hvor man laver nybyggeri; noget, som man ikke har i det somatiske sundhedsvæsen.
Men når debatten kommer ind på områder om behandlingsaktiviteten og formen af behandlingen, om der gives for mange elektrochok eller ej, så synes jeg, at vi som politikere skal passe meget på at tage et behandlingsmæssigt ansvar.
Jeg synes tværtimod, at vi skal opfordre Sundhedsstyrelsen til at overvåge det her område meget nøje, så vi ikke kommer i en situation, der ligner bonelocksagen, hvor tilsynsopgaven blev svigtet, og hvor man lod behandlingen rulle uden at sørge for, at kvaliteten var i orden.
Så hvis vi har mere behandling med elektrochok, så bør det være en sundhedsstyrelsesopgave at sørge for, at den behandling så også er god nok.
Svend Heiselberg (V), 1998-06-16:
Jeg håber, at der kan blive flertal for det ændringsforslag, som er stillet.
Selvfølgelig er der behov for, at vi skal have en motorvej, og det fremgår jo også klart af det svar, som ministeren har givet, for der bliver spurgt: Hvordan vil den tunge trafik være, når motortrafikvejen er bygget?
Så bliver der henvist til, hvor stor tung trafik der er
eksempelvis Esbjerg-Kolding, og der er der, viser det sig,
Der er bare den forskel, at det er på en motorvej.
På Fyn er den tunge trafik 12 pct.
Det er helt urimeligt, at vi er i den situation, hvor vi må konstatere, at vi måske får afvist den mulighed, at vi kan få en motorvej ovre i den del af landet, hvor det er hårdt tiltrængt.
Vi har haft en stor styrke af erhvervsfolk, som virkelig har satset; vi kan jo sige, at det er dér, drivkraften i erhvervslivet har været, det har været i Jylland, og så må vi konstatere, at Socialdemokraterne ikke vil bakke det op.
Jeg ville skamme mig, hvis jeg var socialdemokrat.
Lis Greibe (S), 1998-06-16:
Så kan jeg sige til den sidste ærede taler, at jeg er meget stolt af at være socialdemokrat, og at jeg er meget stolt af, at vi lægger saglighed til grund for det, vi beslutter.
Med hensyn til udviklingen af det vestjyske område synes jeg ærlig talt, det bliver udlagt, som om vi overhovedet ikke vil være med til at støtte den udvikling i det vestjyske, som man meget begærer.
Men det er jo ikke rigtigt; vi anlægger en motortrafikvej, som kan klare kapaciteten, og som er en klar forbedring af trafikforholdene, også i det vestjyske.
Og med hensyn til sikkerheden er det jo således, at det altså koster 90 mio. kr., der bare skal ligge og vente på, at man måske får brug for en motorvej.
Og taler vi om sikkerhed, vil jeg bestemt meget hellere bruge de 90 mio. kr. på områder, hvor det virkelig har vist sig, at vi har nogle sorte pletter.
Og jeg er meget ked af, at man ikke ser således på sikkerheden, men kun ser på det meget lille, isolerede tilfælde, der hedder rute 18, altså det stykke, vi taler om i dag.
Kristian Jensen (V), 1998-06-16:
Det ligger mig uendelig fjernt at klandre fru Margrete Auken for at have skjulte motiver eller have andre motiver end dem, hun giver udtryk for, og derfor forstår jeg ikke, at fru Margrete Auken klandrer mine motiver og drager Venstres ønsker om større sikkerhed i tvivl.
Selvfølgelig ønsker vi også, at denne rute bliver anlagt som motorvej på grund af sikkerhedsspørgsmålet, men det er ikke det eneste spørgsmål.
For os er det også et spørgsmål om en prioritering af erhvervslivet, altså om man ønsker en udvikling eller en afvikling af det vestjyske erhvervsliv.
Til sidst vil jeg bare nævne, at med hensyn til trafiktallene kan vi se, at sagkundskaben, repræsenteret ved Vejdirektoratet, anbefaler, at man på strækningen Holbæk-Vig anlægger en motorvej, på trods af at man på den yderste del af strækningen har trafiktal på 8.500-10.500.
Og det vil sige, at man på denne strækning har fuldt ud tilsvarende trafiktal som andre steder, men det vil Socialdemokratiet og regeringen blot ikke acceptere, og det beklager jeg.
Margrete Auken (SF), 1998-06-16:
For hvis det er det, der tæller, er det altså i virkeligheden en afsindig stor investering for meget, meget lidt bare at gå fra sortpletbekæmpelse til en motortrafikvej. Så kan man sige, at det gider man ikke høre på,
men det er altså faktiske tal, hvis det er det, man er optaget af.
Og hvis man er optaget af erhvervsudviklingen, så vil jeg godt sige om spørgsmålet om kapacitet i den sammenhæng - men det er altså en anden diskussion - at jeg tror, der skal meget mere til, før man dér får en kapacitetesbelastning.
F.eks. er Isterødvejen meget mere belastet, og det er en motortrafikvej, og den fungerer godt. Så kan man sige, at drømmen er at få fyldt de her veje op, at den virkelig store, visionære drøm for Danmark er rigtig store og gode, fyldte motorveje, men det er ikke regeringens politik, ved jeg.
Og det var jo sådan set heller ikke VK-regeringens politik i sin tid.
Ole Vagn Christensen (S), 1998-06-16:
Til min ven Svend Heiselberg ...
Kristian Jensen (V), 1998-06-16:
Jeg skal blot gentage for fru Margrete Auken, at sikkerheden ikke er den eneste begrundelse, men er en del af den begrundelse, Venstre har for at ønske en motorvej
, præcis som jeg sagde tidligere.
Svend Heiselberg (V), 1998-06-16:
Det, man er er i færd med her, er en skævvridning af udviklingen i Danmark, og jeg har meget svært ved at forstå, at repræsentanter for Ringkøbing Amt og Viborg Amt kan gå ind
for dét.
Og det er helt fantastisk, at man skal konstatere, at der sker en udvikling, som vil komme til at skade erhvervslivet i et område, hvor man har stærkt behov for at få en ordentlig infrastruktur.
Men her ser vi altså, at Socialdemokraterne forsøger at snakke sig udenom og ikke tager et ansvar for at sikre en erhvervsudvikling.
Jeg vil gerne sige til hr. Ole Vagn Christensen, som omsider er begyndt at interessere sig lidt for sagen, at det ville være rart, hvis han ville vise, at han var et mandfolk ligesom hr. Jens Risgaard Knudsen, der sikrede, at vi også fik noget i Jylland, men det tør hr. Ole Vagn Christensen vel ikke, så det går vel ligesom med lufthavnen.
Lis Greibe (S), 1998-06-16:
Bare ganske kort til hr. Kaj Ikast, der med meget stor vægt siger, at motorvejene jo er langt det mest sikre: Ja, det kan man da godt sige, men man kan da også sige, at motorvejene er mere sikre end landevejene og mere sikre end kommunevejene, men betyder det så, at vi skal plastre landet til med motorveje, fordi motorveje er mere sikre end de veje, som vi helt naturligt vælger at anlægge ud fra det behov, der er på det pågældende sted? Og så vil jeg godt lige igen minde om, at vi jo efterhånden på mange måder har forberedt, at motortrafikvejen kan udvides til en motorvej, og det synes jeg hr. Ikast burde være meget glad for og slå sig til tåls med.